**Neljä joulua yhdessä päivässä** (*Four Christmases*) on vuonna 2008 ensi-iltansa saanut Seth Gordonin ohjaama komediallinen jouluelokuva, jonka pääosia näyttelevät Vince Vaughn ja Reese Witherspoon. Elokuva kertoo pariskunnasta, joka tapaa eronneita vanhempiaan joulupyhien aikaan.

Tuotanto
--------

Gordon valittiin elokuvan ohjaajaksi Vaughnin vaatimuksesta. Vaughn oli nähnyt Gordonin aiemman elokuvan *The King of Kong: A Fistful of Quarters* (2007) ja pitänyt siitä.

Elokuvan tuotanto alkoi joulukuussa 2007 käsikirjoittajien lakon 2007–2008 aikaan. Tämä tarkoitti sitä, että elokuvan käsikirjoitukseen ei voitu tehdä muutoksia.

Juoni
-----

Orlando "Brad" McVie (Vince Vaughn) ja hänen tyttöystävänsä Kate (Reese Witherspoon) ovat naimaton ja lapseton pariskunta, joiden taustat ovat jokseenkin samanlaiset: kumpikaan ei kestä eronneita vanhempiaan ja taistelevia sisaruksiaan sekä näiden lapsia. Molemmilla on myös hankalia muistoja ja kaunoja menneisyydestä, joita he eivät halua kertoa toisilleen. Välttyäkseen tapaamasta perheitään, joka joulu he teeskentelevat tekevänsä vapaaehtoistyötä ulkomailla, vaikka oikeasti he pakenevat aurinkoisiin lomakohteisiin nauttimaan rauhallisesta joulusta. 

Suhteensa kolmantena jouluna heidän suunnitelmansa tyssää, kun kaikki lähtevät lennot on peruttu sumun takia. Sattumalta televisiokanava haastattelee heitä suoraan lähetykseen ja paljastaa heidän olinpaikkansa kaikille ja mikä pahinta, heidän perheilleen. Valheiden paljastuttua tänä jouluna heidän täytyy vierailla sukulaistensa luona.

Näyttelijät
-----------

|  |  |  |
| --- | --- | --- |
|  Vince Vaughn  | … |  Bradford 'Brad' McVie, aiemmin Orlando McVie.
  |
|  Reese Witherspoon  | … |  Kate
  |
|  Robert Duvall  | … |  Howard McVie, Bradin isä
  |
|  Sissy Spacek  | … |  Paula, Bradin äiti
  |
|  Jon Voight  | … |  Creighton, Katen isä
  |
|  Mary Steenburgen  | … |  Marilyn, Katen äiti
  |
|  Kristin Chenoweth  | … |  Courtney, Katen sisko
  |
|  Jon Favreau  | … |  Denver McVie, Bradin veli
  |
|  Tim McGraw  | … |  Dallas McVie, Bradin veli
  |
|  Katy Mixon  | … |  Susan McVie, Denverin vaimo
  |
|  Dwight Yoakam  | … |  pastor Phil
  |
|  Carol Kane  | … |  Sarah-täti
  |
|  Colleen Camp  | … |  Donna-täti
  |
|  Jack Donner  | … |  isoisä
  |
|  Steve Wiebe  | … |  Jim
  |
|  Skyler Gisondo  | … |  Connor McVie
  |
|  Patrick Van Horn  | … |  Darryl, Bradin isäpuoli ja entinen ystävä
  |
|  Brian Baumgartner  | … |  Eric
  |
|  Cedric Yarbrough  | … |  Stan
  |

Vastaanotto
-----------

Elokuva sai kriitikoilta torjuvan vastaanoton. *Rotten Tomatoes* -verkkosivuston mukaan vain neljännes arvostelijoista on antanut elokuvalle myönteisen arvosanan. Otanta perustuu 143 arvosteluun. *Metacritic*-verkkosivustolla elokuvalle on annettu pisteet 41/100 perustuen 27 arvosteluun.

Elokuvajulkaisu *The Hollywood Reporter* kutsui elokuvaa "yhdeksi ilottomimmista jouluelokuvista ikinä" ja arvosteli elokuvan käyttämiä kliseitä Amerikan punaniskoista. Viihdelehti *Variety* luonnehti elokuvaa "omituisen ihmisvihamieliseksi, ajoittain huvittavaksi mutta pääosin ankeaksi" eikä pitänyt sitä perhe-elokuvana.

Huolimatta kielteisistä arvosteluista elokuva tuotti maailmanlaajuisesti 163,7 miljoonaa Yhdysvaltain dollaria, joista 120,1 miljoonaa dollaria Yhdysvalloissa.

Lähteet
-------

1. 1 2  King, Susan: Their wishes finally came true *Los Angeles Times*.  2.11.2008. Viitattu 25.12.2012. (englanniksi)
2. ↑  Four Christmases (2008) Rotten Tomatoes. Viitattu 25.12.2012. (englanniksi)
3. ↑  Four Christmases Metacritic. Viitattu 25.12.2012. (englanniksi)
4. ↑  McCarthy, Todd: Four Christmases *Variety*.  23.11.2008. Viitattu 25.12.2012. (englanniksi)
5. ↑  Four Christmases Box Office Mojo. Viitattu 28.12.2012. (englanniksi)